বিটা কণিকা
বিটা কণিকা, যাকে বিটা রশ্মি বা বিটা বিকিরণও (প্রতীক β) বলা হয়, একটি উচ্চ-শক্তি, উচ্চ-গতির ইলেকট্রন বা পজিট্রন যা বিটা ক্ষয় প্রক্রিয়া চলাকালীন সময়ে পারমাণবিক নিউক্লিয়াসের তেজস্ক্রিয় ক্ষয়ের মাধ্যমে নির্গত হয়। বিটা ক্ষয়ের দুটি রূপ রয়েছে, β− ক্ষয় এবং β+ ক্ষয়, এগুলো যথাক্রমে ইলেকট্রন এবং পজিট্রন উৎপন্ন করে। বাতাসে ০.৫ MeV শক্তির বিটা কণিকার দূরত্বের পরিসীমা প্রায় এক মিটার; এই দূরত্ব কণিকার শক্তির উপর নির্ভরশীল। বিটা কণা হচ্ছে এক ধরনের আয়নন বিকিরণ এবং বিকিরণ সুরক্ষার জন্য এটিকে গামা রশ্মির চেয়ে বেশি আয়নিক, কিন্তু আলফা কণার তুলনায় কম আয়নিক হিসাবে বিবেচনা করা হয়। কোন বিকিরণের আয়নিক প্রভাব যত বেশি হয়, জীবন্ত টিস্যুর ক্ষতি করার ক্ষমতা ততো বেশি হয়, তবে এর ফলে বিকিরণের অনুপ্রবেশ শক্তিও কম হয়।